Benkestok-ringen

Benkestok-ringen, som har navn etter den norske adelsslekten Benkestok, er Norges eldste bevarte gullsignet. Gjennom nærmere 400 år har ringen fulgt Trond Jonsson Benkestoks etterkommere i Nordland, herunder nordlandsslekter som Ellingsen, Parelius og Tostrup.

 Fysiske detaljer 
Benkestok-ringen er en tykk gullring med en sort agat. Stenen viser slekten Benkestoks våpenskjold (skjold, hjelm, hjelmklede og vulst) samt initialene TBS øverst.

 Historie 
Ringens første bærer var Trond Jonsson Benkestok († 1626) på Meløya, som var sønn av adelsmannen Jon Trondsson Benkestok, men selv ikke regnet som adelig på grunn av farens ekteskap med en såkalt ufri kvinne: Birgitte Nilsdotter eller Berethe Nielsdatter. Trond Benkestok var far til Ermegaard Trondsdatter Benkestok.

Ringen nevnes i 1721 i arveskiftet etter Trond Jonsson, som var sønn av nevnte Ermegaard. I avdelingen Pretiosa står det: «1 Signet-Ring med een sort Agat-Steen udj [...] 5 Rdlr.» Trond Jonsson brukte selv sin morfars signet, blant annet i flere fogderegnskaper i de første tiårene av 1700-tallet.Brandt (1904), s. 47.

Ringen nevnes i Ludvig Daaes Norske Bygdesagn og i Jonas Lies Tremasteren Fremtiden. Hos Daae heter det: «Paa Gaarden Øren i Melø, (Annexsogn til Rødø paa Helgeland) skal der endnu bo to Ætlinge af den gamle Adels-familie Benkestok, og der skal endnu findes hos dem et ældgammelt Guldsignet [...]» Hos Lie heter det: «Paa et Udskjær i Helgeland sidder et par Almuesfolk igjen med den gamle adelige Familie Benkestoks Signet [...]»

Ved utgivelsen av Wilhelmine Brandts bok Slægten Benkestok (1904), befant ringen seg i gårdbruker og varaordfører Peder Andreas Tostrups eie. Tostrup døde i 1926 som enkemann og uten barn. Ringen gikk da over til søsteren Anne Elisabeth Tostrups etterslekt. Dagens eier av ringen bor i Oslo.

 Eierrekke 
 Trond Benkestok († 1626), godseier
 Ermegaard Benkestok (om. 1610–1695), godseier, g.m. lensmann Jon GundersenBrandt (1904), s. 26.
 Trond Jonsson (1645–1740), godseier, g.m. Karen EllingsdatterBrandt (1904), ss. 46–47.
 Jon Trondsson (1687–1720), godseier, g.m. Anna WillumsdatterBrandt (1904), s. 48.
 Karen Jonsdotter (1719–1754), g.m. skipper Peder Ellingsen
 Jon Pedersen (1744–1831), gårdbruker, g.m. Sophia Holberg TostrupBrandt (1904), s. 68.
 Peder Tostrup (1772–1850), gårdbruker, g.m. Anna Elisabeth Parelius
 Jon Christian Tostrup (1806–1851), gårdbruker, g.m. Berit DahlBrandt (1904), ss. 68–69.
 Peder Andreas Tostrup (1840–1926), gårdbrukerBrandt (1904), s. 69.
 Alberta Døsvig (f. 1866), g.m. gårdbruker Haldor Hegge
 Asmund Hegge (1904–1975)Helgeland Arbeideblad (10.06.2005): Vil bruke ARVERINGEN til hjelp for andre
 Asbjørn Hegge (1939–2004)
 Solvår Hegge (f. 1965)

 Referanser 

 Litteratur 
 Brandt, Wilhelmine: Slægten Benkestok 1904. Nytrykk av 1985 ved Damms Antikvariat, Oslo.

 Eksterne lenker 
 Benkestok-ringen.no 

Kategori:Nordlands historie
Kategori:Norsk adel
Kategori:Gull
Kategori:Edelstener